# **Z A P I S N I K**

**10. redne seje Sveta DSO Črnomelj, ki je bila dne 29.10.2014 ob 15.30 uri**

**v prostorih delovne terapije DSO Črnomelj**

PRISOTNI ČLANI SVETA:

* Tatjana Zupančič, predsednica Sveta DSO Črnomelj, predstavnica ustanovitelja
* Jakobina VLAHOVIČ, namestnica predsednice, predstavnica zaposlenih v DSO Črnomelj
* Marija Starc, predstavnica stanovalcev DSO Črnomelj
* Ivana Žunič, predstavnica lokalne skupnosti
* Jože Veselič, predstavnik ustanovitelja
* Gregor Gešelj, predstavnik ustanovitelja (od tč. 3 dalje)

PRISOTNI OSTALI VABLJENI:

* Milan KRAJNC, direktor DSO Črnomelj
* Valerija LEKIČ POLJŠAK, namestnica direktorja DSO Črnomelj
* Slavica Bahorič, vodja računovodstva in financ DSO Črnomelj
* Jože Metelko, sindikat DSO Črnomelj

ODSOTNI ČLANI SVETA (odsotnost opravičena po e-pošti):

* Marko Cerar, predstavnik ustanovitelja

ODSOTNI OSTALI VABLJENI: /

Sejo sveta je vodila Predsednica Sveta DSO Črnomelj, ga. Tatjana Zupančič. Prisotne je pozdravila, nakar je direktor DSO Črnomelj, mag. Milan Krajnc prosil za besedo in predlagal razširitev dnevnega reda, oz., da bi se pod točko 6 obravnaval sprejem sklepa Sveta DSO Črnomelj o brezplačni oddaji dela prostorov Doma starejših občanov Črnomelj Splošni bolnišnici Novo mesto.

Glasovanje je potekalo z dvigom rok.

Izid glasovanja: ZA: 5

 PROTI: 0

Na podlagi izida glasovanja je bil soglasno sprejet

**Dnevni red:**

1. **Otvoritev seje ter ugotovitev prisotnosti in sklepčnosti**
2. **Potrditev zapisnika 9. redne seje z dne 07.08.2014**
3. **Pregled delovanja doma za obdobje januar-september 2014**
4. **Sprejem sklepa o razrešitvi direktorja DSO Črnomelj**
5. **Sprejem ugotovitvenega sklepa o zaključenem postopku imenovanja direktorice DSO Črnomelj**
6. **Sprejem sklepa o brezplačni oddaji dela prostorov Doma starejših občanov Črnomelj Splošni bolnišnici Novo mesto**

Ad/1

Predsednica sveta ugotavlja prisotnost petih članov Sveta DSO Črnomelj (g. Gregor Gešelj se je seji pridružil pri 3. točki dnevnega reda) ter njegovo sklepčnost.

Ad/2

Predsednica sveta pove, da na predlog zapisnika 9. redne seje sama nima pripomb, saj so dejstva korektno zapisana, je pa k razpravi pozvala ostale prisotne člane sveta, da se do predloga zapisnika izjasnijo, oz. predlagajo popravke ali dopolnitve.

Pripomb na predlog zapisnika 9. redne seje z dne 07.08.2014 ni bilo, zato je predsednica sveta predlagala glasovanje.

Glasovanje je potekalo z dvigom rok.

Izid glasovanja: ZA: 5

 PROTI: 0

Na podlagi izida glasovanja je bil soglasno sprejet

**sklep:**

* **potrdi in sprejme se Zapisnik 9. redne seje Sveta zavoda z dne 07.08.2014.**

Ad/3

Ga. Tatjana Zupančič, predsednica Sveta DSO Črnomelj, je besedo predala direktorju in ga prosila za obrazložitev poslovanja doma za obdobje januar-september 2014.

Direktor DSO Črnomelj, mag. Milan Krajnc je zajel podatke, ki so že zajeti v gradivu:

* poročilo o spremljanju uresničevanja Plana dela DSO Črnomelj za obdobje januar-september 2014
* sistem uravnoteženih kazalnikov uspešnosti za obdobje januar-september 2014
* pregled poslovanja za obdobje januar-september 2014
* analiza odmikov.

Izpostavil je:

* 78% vseh zadanih ciljev je realiziranih. Stanje je različno po posameznih procesih, in sicer:
	+ Priskrba virov: postavitev nadstreška bo prenesena v leto 2015, posodobitev informacijskega sistema pa bo realizirana v zadnjem tromesečju;
	+ Nabava: proces nabave je realiziran v obsegu 19%.
	+ Osnovna oskrba je realizirana skladno s pričakovanji
	+ Zdravstvena nega je realizirana v obsegu 72%
	+ Proces prehrane je v povprečju realiziran
	+ Podatki o zadovoljstvu stanovalcev in zaposlenih se zbirajo in obdelajo v zadnjem tromesečju.

Finančni del je razložila vodja računovodstva in financ, ki doda:

* Dom je v obdobju januar-september 2014 posloval negativno, in sicer s presežkom odhodkov nad prihodki v višini 25.932 €, kar je posledica izplačila drugega obroka plačnih nesorazmerij,
* Manjko bo pokrit s presežkom prihodkov iz preteklih let,
* Po pokritju izgube na podlagi soglasja resornega ministrstva, je rezultat pozitiven v višini 20.945 €, kar je deloma posledica prihranka pri storitvah študentskega servisa v času koriščenja letnih dopustov in nerealiziranega investicijskega vzdrževanja,
* Ob predpostavkah, da v letu 2014 ne bo realizirano investicijsko vzdrževanje v višini 18.000 € in da bo povprečno število stanovalcev ostalo na nivoju septembra ter da bodo ostali stroški skladni s planiranim ocenjuje, da bo tekoče poslovanje negativno. Po pokritju tekočega presežka odhodkov nad prihodki s presežkom prihodkov iz preteklih let bo poslovanje doma pozitivno v višini cca 11.000 €.

Predsednica Sveta DSO Črnomelj, ga. Tatjana Zupančič se direktorju in vodji računovodstva in financ zahvali za predstavitev in odpira razpravo:

* Predsednica Sveta DSO Črnomelj, ga. Tatjana Zupančič vpraša, kako vodstvo namerava zmanjšati izgubo?
	+ Vodja računovodstva in financ, ga. Slavica Bahorič odgovori, da se je presežek odhodkov nad odhodki že zmanjšal zaradi zmanjšanja obsega študentskega dela in nerealiziranega investicijskega vzdrževanja, ob predpostavki, da bo število stanovalcev na nivoju septembra 2014. Doda, da se stanje redno spremlja in ustrezno reagira.
	+ Namestnica direktorja, ga. Valerija Lekič Poljšak doda, da je vlog za sprejem v dom zelo malo, kljub temu pa je stanje oktobra še vedno v povprečju.
* G. Gregor Gešelj sprašuje, kakšno je stanje po denarnem toku?
	+ Vodja računovodstva in financ, ga. Slavica Bahorič odgovori, da s plačili dom ne zamuja. Za čas nelikvidnosti si pri zakladnici (banki javnega sektorja) najamemo premostitveni kredit in to za največ dva tedna. Nimamo večjih težav z neplačniki, tudi občine so redni plačniki.
* Direktor DSO Črnomelj, mag. Milan Krajnc doda, da tako malo vlog in uporabnikov v domu ni bilo še nikoli, tudi na račun družinskih domov na Hrvaškem.
* Ga. Ivana Žunič pripomni, da glede na situacijo, dom uspešno posluje.
* Namestnica direktorja, ga. Valerija Lekič Poljšak doda, da statistični podatki kažejo, da bi dom, glede na demografske podatke moral imeti 154 postelj.
* Predsednica Sveta DSO Črnomelj, ga. Tatjana Zupančič vodstvo sprašuje, kakšno stanje se pričakuje čez 6 mesecev glede tudi na to, da se Splošni bolnišnici Novo mesto ne bo zaračunala najemnina za obratovanje dializnega centra?
	+ Namestnica direktorja, ga. Valerija Lekič Poljšak pojasni, da za zaračunavanje najemnine med dvema osebama javnega sektorja ni možno, se pa bodo za obratovanje dializnega centra Splošni bolnišnici Novo mesto zaračunavali obratovalni stroški.
	+ Direktor DSO Črnomelj, mag. Milan Krajnc doda, da je večja skrb sprejem Zakona o dolgotrajni oskrbi, ki bo sprejet v letu 2015. Upa, da bo Ministrstvo za javno upravo delalo na preoblikovanju javnih zavodov, saj bi tako lažje konkurirali na razpisih za sredstva.

Drugih pripomb k tej točki ni bilo.

Ad/4

Predsednica Sveta DSO Črnomelj, ga. Tatjana Zupančič iz dopisa Zavoda za pokojninsko in invalidsko zavarovanje povzame , da mag. Milan Krajnc z dne 05.12.2014 izpolni pogoje do starostne pokojnine.

Direktor DSO Črnomelj, mag. Milan Krajnc obrazloži, da se ima namen upokojiti z dne 31.12.2014 (v roku dveh mesecev po izpolnitvi pogojev). Svetu Doma starejših občanov Črnomelj predlaga sprejem naslednjih sklepov:

* Razrešitev z delovnega mesta direktorja z dne 31.12.2014
* Prenehanje pogodbe o zaposlitvi z dne 31.12.2014
* Določitev odpravnine
* O pravica do izplačila nadomestila za neizrabljen letni dopust (izjemoma, sam predvideva, da do tega ne bo prišlo).

Predsednica Sveta DSO Črnomelj, ga. Tatjana Zupančič se direktorju zahvali za predstavitev in odpira razpravo. Pripomb članov sveta ni bilo, zato predlaga glasovanje o direktorjevem predlogu.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja so bili sprejeti naslednji

**sklepi:**

1. **Z dne 31.12.2014 se dosedanjega direktorja Doma starejših občanov Črnomelj, mag. Milana Krajnca, univ.dipl.psih., razreši z delovnega mesta direktorja doma.**
2. **Glede na to, da bo 31.12.2014 izpolnjeval pogoje za pridobitev pravice do starostne pokojnine, mu s tem dnem preneha veljati pogodba o zaposlitvi.**
3. **Pri tem se mu izplača odpravnina v višini treh povprečnih plač zaposlenega v Republiki Sloveniji za pretekle tri mesece oziroma tri zadnje plače zaposlenega, če je to zanj ugodneje, ker se bo upokojil v roku dveh mesecev po izpolnitvi minimalnih pogojev za pridobitev pravice do starostne pokojnine v skladu s predpisi, ki urejajo obvezno pokojninsko in invalidsko zavarovanje oziroma s posebnimi predpisi, v katerih je urejena pravica do starostne pokojnine.**
4. **V primeru, da do konca leta 2014 ne bo mogel izrabiti letnega dopusta, mu bo za neizrabljen dopust izplačano nadomestilo, skladno s sporazumom, ki ga skleneta podpisnika trenutno veljavne pogodbe o zaposlitvi.**

Ad/5

Predsednica Sveta DSO Črnomelj, ga. Tatjana Zupančič povzame sklep ministrice za delo, družino, socialne zadeve in enake možnosti, št. 0141-19/2014 z dne 24.07.2014, s katerim daje soglasje k imenovanju ga. Valerije Lekič Poljšak, univ.dipl.org. , za direktorico Doma starejših občanov Črnomelj.

Predlaga, da se sprejme ugotovitveni sklep o zaključku postopka imenovanja.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil sprejet naslednji

**sklep:**

1. **Z izdajo soglasja Ministrice za delo, družino, socialne zadeve in enake možnosti, št. 0141-19/2014 z dne 24.07.2014, k imenovanju Valerije LEKIĆ POLJŠAK, roj. 31.07.1963, stanujoče v Črnomlju, Bevkova ulica št. 5, po poklicu univ.dipl. organizatorka, za direktorico Doma starejših občanov Črnomelj, je postopek imenovanja zaključen.**

Ad/6

Predsednica Sveta DSO Črnomelj, ga. Tatjana Zupančič prosi direktorja za obrazložitev glede organiziranja dializnega centra v domu, saj je o težavah zasledila tudi direktorjevo objavo na Facebooku.

* Odgovor direktorja, mag. Milana Krajnca: pred točno tremi meseci, natančneje 29.07.2014 je dom na resorno ministrstvo poslal celotno dokumentacijo glede organiziranja dializnega centra v DSO Črnomelj. Avgusta je po urgenci prispel odgovor, da je zadeva odstopljena v obravnavo Komisiji za investicije. Še naknadno jim je bila dostavljena dokumentacija, zaradi tega vprašanja pa se je v DSO Črnomelj zglasil tudi g. Tomaž Čebulj iz Ministrstva za delo, družino, socialne zadeve in enake možnosti.

Ocenjuje, da se ministrstvo ne zaveda pomembnosti, resnosti in nujnosti rešitve problema, zato je o težavah dializnih bolnikov iz naše regije spregovoril tudi na ministrstvu dne 16.10.2014. Obljubljeno mu je bilo, da bo dom do 23.10.2014 prejel zanj dokument. Dokumenta nismo prejeli, je pa dne 28.10.2014 klical g. Čebulj po usmeritvah Komisije za investicije, ki so želeli še dodatne informacije o kapaciteti doma in številu vlog ter sklep Sveta DSO Črnomelj, da soglaša, da se del prostorov DSO Črnomelj odda v brezplačni najem Splošni bolnišnici Novo mesto za organizacijo Dializnega centra. Direktor je ponovno opozoril, da zaradi dolgotrajnosti postopka ljudje trpijo in celo umirajo in ker je klic ravno sovpadal z že sklicano sejo sveta predlaga, da se takšen sklep sprejme v izogib nepotrebnim dodatnim administrativnim pomanjkljivostim. Z namestnico direktorja sta enotnega mnenja, da celotni postopek traja predolgo in razmišljata tudi o informiranju sredstev javnega obveščanja.

Predsednica Sveta DSO Črnomelj, ga. Tatjana Zupančič se direktorju zahvali za obrazložitev in odpira razpravo. Razprave ni bilo, zato je predlagala, da se o predlogu sklepa glasuje.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil sprejet naslednji

**Sklep:**

* **Svet Doma starejših občanov Črnomelj soglaša, da se del prostorov Doma starejših občanov Črnomelj odda v brezplačni najem Splošni bolnišnici Novo mesto za organizacijo Dializnega centra.**

Direktor Doma starejših občanov Črnomelj, mag. Milan Krajnc doda, da bo sklep na ministrstvo poslan tekom jutrišnjega dne in o nadaljnjem poteku bodo člani sveta obveščeni sproti po e-pošti.

Člani sveta se dogovorijo, da se naslednja seja skliče za dne 10.12.2014.

Ob koncu seje je za besedo prosila ga. Ivana Žunič, ki je dejala, da si šteje v čast, da je prisostvovala pri sprejemu g. Krajnca v službo in da sodeluje tudi pri njegovem odhodu. Meni, da je veliko ustvaril na vseh področjih dela, hvaležna pa mu je na vztrajnosti pri vseh borbah, sedaj pa naj uživa v zasluženem pokoju.

Drugih razprav in pripomb na seji ni bilo.

Seja sveta je bila končana ob 16.50 uri.

 Zapisnikar: Predsednica sveta:

Ksenija Pezdirc Tatjana Zupančič